Tiere van roofdierpark na 'veilige' hawe | Maroela Media
Tiere van roofdierpark na 'veilige' hawe
Die reuseoperasie om die diere te verskuif moes blitsig aanmekaargesit word. (Foto: Four Paws)
Twee Siberiese tiere van die Seaview-roofdierpark buite Port Elizabeth is tydens 'n "noodreddingsoperasie" van dié park na 'n veilige hawe in die Vrystaat verskuif.
Die twee tiere, Jasper en sy sussie Jade – albei agt jaar oud – is vandeesweek inderhaas met die hulp van die organisasies Four Paws en die Aspinall-stigting na die Lionsrock Big Cat Sanctuary, naby Bethlehem, verskuif.
Maroela Media het vroeër berig David Solomon is dood toe Jasper oor 'n heining gespring en die werker beetgekry het. Jasper het daarna oor nog 'n heining gespring waar hy 'n ander tiermannetjie doodgemaak het om by 'n tierwyfie uit te kom. Die elektriese heining van Jasper se kamp was tydens die voorval weens herstelwerk buite werking.
Luidens 'n verklaring van Four Paws is Jasper daarna in 'n klein aanhoudingsfasiliteit by die park gehou terwyl die situasie in bedwang gebring is. Die park het die Aspinall-stigting daarna gekontak en gevra vir hulp om 'n nuwe tuiste vir Jasper te vind, nadat sy veiligheid nie meer gewaarborg kon word nie.
Betogers by die park het die afgelope week geëis dat die tier wat vir Solomon se dood verantwoordelik was, van kant gemaak word.
Die tiere kom by hul veilige nuwe tuiste in die Vrystaat aan. (Foto: Four Paws)
By Lionsrock, wat deur Four Paws bestuur word, is 'n nuwe, veilige en permanente tuiste egter dadelik vir Jasper gevind.
"Lionsrock is 'n veilige hawe van wêreldgehalte waar teel, jag en handel van enige aard, asook enige diere-interaksies, verbied word. Lionsrock bied 'n spesiegepaste, lewenslange tuiste vir groot katte wat gered is uit uitbuitende en onveilige omstandighede wêreldwyd."
Daar is besluit dat Jade, Jasper se suster, ook aan die fasiliteit oorhandig sal word omdat hulle hul hele lewe lank bymekaar was.
'n Plaaslike veearts het Jasper Sondag vir ernstige ontwatering weens sy aanhouding en trauma behandel. Hy is ook vir ligte beserings behandel en het 'n volledige ondersoek ondergaan om te verseker hy is sterk genoeg om te reis.
'n Permit moes onder meer bekom word om die tiere te verskuif en kratte en voertuie moes inderhaas voorberei word om hulle te vervoer. Daar is ook deurentyd verseker dat aan alle wetlike bepalings voldoen word.
'n Veearts het albei diere voor die tog na die binneland verdoof en hulle is in pasgemaakte kratte op twee voertuie na hul nuwe tuiste by Lionsrock geneem. Hulle het Woensdag daar aangekom.
Jasper en Jade na hul aankoms by Lionsrock. (Foto: Four Paws)
Albei tiere vaar goed en pas uitstekend aan in hul nuwe omgewing.
"Hierdie was 'n kritieke en ingewikkelde operasie om binne 'n beperkte tyd te voltooi en enige verdere risiko vir die personeel of diere te verhoed," sê Dereck Milburn, streeksdirekteur van die Aspinall-stigting.
"Ons is uiters dankbaar dat die tiere gesond is en 'n tweede kans by 'n etiese nuwe tuiste kry. In talle aanhoudingsfasiliteite word diere bloot gesien as voorwerpe. Mag Jasper en Jade wys dat hierdie wesens met gevoel is en dat hulle só behandel behoort te word."
Fiona Miles, direkteur van Four Paws in Suid-Afrika, sê ongelukkig is daar talle ander tiere in Suid-Afrika waarvan die toekoms nié so hoopvol is nie.
Tiere is nie inheems aan Suid-Afrika nie en Miles sê hulle word in Suid-Afrika in private aanhouding uitgebuit en vir kommersiële doeleindes en die toerismebedryf geteel. Die tiere word egter nie deur wetgewing beskerm nie, sê Miles.
"Hoewel die land onlangs 'n mylpaalbesluit geneem het dat hy nie meer die teel van leeus in aanhouding vir kommersiële doeleindes gaan toelaat nie, word tiere van dié beskerming uitgesluit.
Gesond en veilig by Lionsrock. (Foto: Four Paws)
"Ons glo daar word sowat 1 500 tiere in wrede toestande landwyd aangehou wat gaan aanhou ly as die situasie nie aandag kry nie."
Miles sê die tiere word geteel om toeriste te lok, gevryf en met bottels gevoer te word terwyl hulle nog welpies is. As jong diere word hulle ingespan vir fotosessies voordat hulle doodgemaak en hul liggaamsdele in die onwettige internasionale handel beland.
"Ons doen dus 'n beroep op die Suid-Afrikaanse regering om tiere in die verbod op teel in aanhouding in te sluit, omdat dié diere bloot die fokus gaan word en meer van hierdie voorvalle gaan plaasvind," sê sy.
In die nuus omgewing
Vermiste agtjarige se liggaam gevind
Covid-19-statistieke: Byna kwart van alle toetse positief
Hierdie is wonderlike nuus. Hoop al die groot katte in aanhouding kry 'n beter toekoms.
As dit my man of pa was wat gesterf het sou ek ook wou he hulle moet die tier skiet. Ongelukkig is alles behalwe mense lewens altyd belankriker vir mense. Raak baie hartseer as ek dink hoe hierdie man se arme familie moet voel.
Jy moet ingeteken wees om te stem4-8Jy moet ingeteken wees om te stem
Die misdadiger word nou voor gehou as die slagoffer, soos alles maar in hierdie land. Hoekom het hy in die eerste plek oor die draad geklim na die tier? Geen simpatie meer vir misdadigers nie. Die een get gekry wat hom toekom. Baie bly vir hierdie twee tiers dat hulle nou veilig is.